Period: Ur III
Genre: Legal
Transliteration:
<SURFACE>
1(diš) nin₉-kal-la geme₂ ur{d}nin-sun₂-ka
lugal-iti-da inim in-ni-gar
nin₉-mu-um nu-sa₁₀ bi₂-du₁₁
sa₁₀-a-aš
1(diš) e₂-a-šar
1(diš) a-ba-al-la-šu-um
lu₂-ki-inim-ma geme₂ ur{d}nin-sun₂-ka-ke₄ sa₁₀-a-me
mu lu₂-ša-lim lu₂...inim-ma
<SURFACE>
kaskal-a...la-še₃
sag ki ur{d}nin-sun₂-ka i₃-tuš
lu₂-ša-lim kaskal-ta du-ni
di di-da
ur{d}nin-ka-ke₄
mu lugal in-pa₃
tukum-bi di li₂-bi₂-in-du₁₁
nin₉-kal-la lugal-iti-da ba-an-tum₂-mu
igi ensi₂-ka-še₃
igi lu₂-du₁₀-ga dumu lugal-še₃
iti diri
mu ša-aš-ru{ki} ba-hul

Cuneiform:
<SURFACE>
𒁹𒎐𒆗𒆷𒊩𒆳𒌨𒀭𒎏𒄢𒅗
𒈗𒌗𒁕𒅗𒅔𒉌𒃻
𒎐𒈬𒌝𒉡𒉚𒉈𒅗
𒉚𒀀𒀸
𒁹𒂍𒀀𒊬
𒁹𒀀𒁀𒀠𒆷𒋗𒌝
𒇽𒆠𒅗𒈠𒊩𒆳𒌨𒀭𒎏𒄢𒅗𒆤𒉚𒀀𒈨
𒈬𒇽𒊭𒅆𒇽...𒅗𒈠
<SURFACE>
𒆜𒀀...𒆷𒂠
𒊕𒆠𒌨𒀭𒎏𒄢𒅗𒉌𒆪
𒇽𒊭𒅆𒆜𒋫𒁺𒉌
𒁲𒁲𒁕
𒌨𒀭𒎏𒅗𒆤
𒈬𒈗𒅔𒅆𒊒
𒋗𒃻𒌉𒇲𒁉𒁲𒉌𒉈𒅔𒅗
𒎐𒆗𒆷𒈗𒌗𒁕𒁀𒀭𒁺𒈬
𒅆𒉺𒋼𒋛𒅗𒂠
𒅆𒇽𒄭𒂵𒌉𒈗𒂠
𒌗𒋛𒀀
𒈬𒊭𒀸𒊒𒆠𒁀𒅆𒌨